Dokter eis na aanval by oord | Maroela Media
Volgens 'n doktersverslag ly Moosa Peer (63) aan posttraumatiese geheueverlies weens die aanval by die Kosi Bay Lodges-vakansieoord. Volgens die berig kan Peer nie meer sy praktyk bedryf nie weens die aanval.
Peer beweer Ezemvelo KZN Wildlife het versuim om hom te waarsku oor vorige aanvalle by Kosi Bay Lodges-vakansieoord. Peer en sy gesin is in Desember 2008 deur gewapende mans aangeval. Die rowers het onder meer R3 500 en verskeie ander items gesteel.
Die rowers het Peer in die gesin se motor ingedwing en met hom weggery. Hulle het sowat 'n uur later teruggekeer en die gesin in 'n kamer toegesluit.
Peer is verskeie kere met 'n vuurwapen oor die kop geslaan. Die rowers het ook die vuurwapen teen sy kop gedruk en gedreig om sy tweelingseuns te vermoor. Veiligheidswagte by die vakansieoord het eers sowat drie ure later die gesin se noodkrete gehoor.
Peer eis in die hooggeregshof in Pietermaritzburg vir die verlies aan inkomste sowel as toekomstige verliese, mediese uitgawes en skadevergoeding vir "pyn, lyding en permanente ongeskiktheid".
Ezemvelo ontken egter enige verantwoordelikheid. Ezemvelo voer in hofstukke aan dat Peer en sy gesin bewus was daarvan dat hulle die verblyf op eie risiko gehuur het en dat hulle herhaaldelik daaraan herinner is met hulle aankoms.
Ezemvelo sê daar is 'n vrywaringsbord by die ingang wat verklaar dat die vakansieoord geen verantwoordelikheid aanvaar vir dood, besering of siekte wat deur besoekers opgedoen word nie of vir die verlies, skade of diefstal van eiendom nie.
Hoogtyd die regering word ook gedagvaar vir al die aanvalle op Boere en in die algemeen, waar ons veilig behoort te wees in ons huise, paaie en winkelsentra.
Die oord behoort op al hulle dokumentasie te meld dat dit onveilig is. 'n Kennisgewing by die oord help net mooi (F)NIKS. Indien besoekersgetalle dan daal is dit dan daarnatoe. Enige vakansieoord behoort sy besoekers se veiligheid te kan verseker indien daar reeds sulke gevalle voorgekom het.
Ek sien nie hoe ENIGE vakansieoord, winkelsentrum, sportkompleks of watter openbare plek ookal enigiemand se veligheid kan VERSEKER nie – nie in SA nie! Dis onmoontlik. Net soos mens nie jou veiligheid, ten spyte van 100e veleigheidsmaatreels, by jou eie huis kan VERSEKER nie. Dis mos nou belaglik. Niemand kan enigeen se veiligheid verseker nie, dis onmoontlik! Tensy elke gas heeltyd saam met 'n swaar gewapende wag rondstap/slaap/beweeg en selfs dan gebeur dit (Pres Kennedy en andere!) Die bedrag waarvoor die ou eis is OOK belaglik. Genade tog, klink asof hy wil vinnig geldmaak.
Ek ly aan posttraumatiese stres as ek net elke dag koerant lees… Kan ek eis?
Die regering aan bewind is verantwoordelik vir die land se wet en orde, die oord het die verantwoordelikheid om redelik voorsorg te tref vir sy gaste se veiligheid. Gewapende misdadigers is gevaarlik en kan alleenlik deur gewapende magte beveg word. Geen vakansie oord kan dit aan jou bied teen gewone tariewe. Jammer vir die gesin se slagte ervaring, maar ek dink die regering moet pa staan vir dit!